Gunnar Wiig-Andersen

Gunnar Wiig-Andersen (født 28. juli 1919 i Bergen, død 22. april 2002) var en norsk motstandsmann og telegrafist som gjorde tjeneste i Kompani Linge. Han er kjent for sin innsats under andre verdenskrig. Etter krigen ble han tildelt Krigskorset, Norges fremste utmerkelse.

 Andre verdenskrig 
Wiig-Andersen vokste opp på Minde ved Bergen. Da Tyskland angrep Norge 9. april 1940 var Wiig-Andersen student ved Norges Handelshøyskole.Kjell Pedersen: «Helt uten kuler og krutt», Bergens Tidende, 5. mai 1995, s. 18. Wiig-Andersen forlot Norge ombord på MK «Duen» 22. oktober 1941 og ankom Lerwick 25. oktober.. Han gikk inn i de norske styrkene, først i Hæren, deretter i Norwegian Independent Company No. 1, senere kjent som Kompani Linge.

Wiig-Andersen gikk radioskole og fikk opplæring som telegrafist. I september 1943 ble han sendt til det okkuperte Norge sammen med Louis Pettersen. I Bergen etablerte de to radiostasjonen «Redwing», som var i drift til krigens slutt. Stasjonen holdt oppe kontakt mellom Milorg i Bergen og den allierte krigsledelsen i London.Kjartan Rødland: «Gunnar'en og svigermoren», Bergens Tidende, 28. juli 1999, s. 27. Stasjonen var også viktig som bindeledd til Saborg i Bergen og for avdelingen Bjørn West.Minneord i Bergens Tidende, 24. april 2002, s. 28. Redwing kunne ha en trafikk på opptil 20 telegrammer daglig.

I statsråd 7. mars 1947 ble fenrik Wiig-Andersen hedret med Krigskorset med sverd «for fremragende innsats under utførelse av militære oppdrag.»Erik Gjems-Onstad (red.): Krigskorset og St. Olavsmedaljen med ekegren, Oslo: Grøndahl Dreyer, 1995, s. 184.

 Etter krigen 
Etter verdenskrigen etablerte Wiig-Andersen agenturforretning og var agent for kontormaskinfirmaet til Max Manus.

Wiig-Andersen var opptatt av krigsveteranenes kår og tok initiativ til stiftelsen av Aktive krigsdeltakeres forening.

Han spilte en sentral rolle i utbyggingen av ungdomsherberger i Norge. Wiig-Andersen var aktiv i organisasjonen Norske ungdomsherberger, som senere ble til Norske vandrerhjem.Minneord i Bergens Tidende, 27. april 2002, s. 45. Han deltok i planlegging av bygging av nye ungdomsherberger og arrangerte ungdomsreiser til Storbritannia. Wiig-Andersen ble i 1960 tildelt Norske ungdomsherbergers hederstegn og var æresmedlem i organisasjonen.


 Referanser 

miniatyr|252x252px|Wiig-Andersen mottok Krigskorset med sverd, Norges høyeste utmerkelse 

Kategori:Medlemmer av Kompani Linge
Kategori:Krigskorset
Kategori:Telegrafister
Kategori:Personer fra Bergen kommune
Kategori:Fødsler i 1919
Kategori:Dødsfall i 2002